tablet « Informasietegnologie
Hoe om die meeste uit jou tablet te put
Tablette is nie goedkoop nie, maar hulle is beslis een van die beste beleggings wat jy as 'n studente kan maak. (lees ons vorige artikels oor die koop van `n tablet en hoe om dit te gebruik om mee te leer)
Jy moet egter nie net 'n tablet koop en wondere verwag nie. Jy sal 'n paar aanpassings moet maak in hoe jy leer om die grootste voordeel uit jou belegging te trek.
Meer spesifiek, jy sal werklik jou tablet in jou leerervaring moet integreer: los jou notablok by die huis, kry al jou klasnotas in digitale vorm en begin om boeke in e-formaat te koop. Dit sal aanvanklik moeilik wees en jy sal dalk bevraagteken of dit uiteindelik alles die moeite werd is. Maar sodra jy jou werkvloei by jou tablet aangepas het, sal jy die voordele tienvoudig trek.
Verder sal jy ook die beste apps vir die werk moet kry. Net soos rekenaars sagteware soos Microsoft Word kan laat loop, het tablette ook klein sagtewarepakkette wat as "apps" bekend staan. Daar is letterlik honderde duisende apps wat vir beide iOS en Android beskikbaar is – elk van hulle voer spesifieke funksies uit en werk goed in spesifieke kontekste. Die meeste apps is goedkoop (minder as $5 of R50) en kan help om jou produktiwiteit drasties te verhoog.
Kyk na hierdie blogartikel vir 'n lys nuttige iOS apps vir studente. En vir Android, kyk na hierdie opsomming.
WENK: Vir 'n gids oor apps koop, kyk na hierdie artikel vir iOS en hierdie een vir Android.
Kan 'n tablet 'n rekenaar vervang?
Indien koste jou grootste bekommernis is en jy tussen 'n tafelrekenaar/skootrekenaar of 'n tablet moet kies, sal jy seker wonder of laasgenoemde eersgenoemde volledig kan vervang.
Die kort antwoord – ten minste tans – is NEE. iPads en Galaxy Tabs (sowel as ander Android-toestelle) is baie nuttig en sal feitlik alle daaglikse take kan uitvoer wat studente moet verrig, bv. om die web te deurblaai, e-pos te lees, toegang te kry tot 'n leerbestuurstelsel (bv. SUNLearn), notas te maak, ens.
Jy kan selfs opstelle en verslae op 'n tablet skryf (hoewel jy vir sulke swaardiens tikwerk moontlik ook 'n eksterne sleutelbord sal moet koop). Jy sal egter nie dieselfde sagteware kan loop as wat jy of 'n persoonlike rekenaar of Mac kan doen nie, omdat die sagtewareplatforms verskil. Met ander woorde: indien jou kursus vereis dat jy gespesialiseerde sagteware moet gebruik (soos geïntegreerde drywer elektronika vir programmering (programming IDE – integrated drive electronics) of rekenaargesteunde ontwerpsagteware (CAD – computer-aided design software), sal jy heel moontlik nie net 'n tablet kan gebruik nie.
Hoewel dit definitief waar is dat 'n tablet die beste vir jou werk as jy ook 'n rekenaar/skootrekenaar het, moet jy ook in ag neem indien jy tussen die twee moet kies dat jy altyd die Universiteit se rekenaarsentrums (bv. HUMARGA of FIRGA) vir gespesialiseerde sagteware of swaardiens tikwerk kan gebruik. Hierdie is moontlik 'n goeie manier om die keuse tussen die aanskaffing van 'n rekenaar/skootrekenaar of 'n tablet te vermy.
Laastens moet jy daarop let dat sommige Windows-gebaseerde tablette (bv. die Microsoft Surface Pro) van dieselfde Windows-platform gebruik maak wat jy op 'n rekenaar vind. Tegnies is hierdie tablette dus volwaardige rekenaars in tabletvorm en kan hulle 'n tafelrekenaar/skootrekenaar heeltemal vervang. Hierdie tablette is egter duur en is nie juis gewild nie, wat jou twee keer moet laat dink voor jy besluit om een te koop.
[ARTIKEL DEUR JOHANNES JONKER]
Posted in Konnektiwiteit | 2 Comments »
Gebruik 'n tablet om slimmer te leer (deel 1)
Vrydag, Augustus 22nd, 2014
Sedert tablette in 2010 die hoofstroom betree het, het 'n toenemende aantal studente begin om op hierdie slim toestelletjie te vertrou om hulle leerervaring na die volgende vlak te neem.
Daar is egter baie studente wat nog onbewus of onoortuig is van die voordele van tabletgebaseerde leer. In die volgende afdeling sal ons ondersoek instel na presies hoekom 'n tablet 'n fantastiese belegging is.
Hoekom 'n tablet?
Daar is basies vier redes:
1. Die mees voor-die-hand-liggende voordeel van 'n tablet is die vlak van mobiliteit wat dit bied. As 'n student sal jy heel moontlik ten minste 'n notablok, jou voorgeskrewe boeke en jou klasnotas met jou ronddra. En in sommige gevalle is 'n sakrekenaar, 'n woordeboek en 'n dagboek/kalender ook onmisbaar. Die gewig van al hierdie items word vinnig 'n uitputtende las – wat die rede is hoekom baie studente eenvoudig hulle swaar boeke by die huis los.
Met 'n tablet kan jy egter al hierdie hulpbronne kompakteer tot die grootte van 'n A5 notablok. Dan is daar nie meer 'n kans dat jy boeke of notas by die huis sal vergeet nie – alles wat jy benodig is net 'n paar vingertikke weg. Dít is 'n wenner eienskap op sigself.
2. Die ware akademiese waarde van 'n tablet word egter duidelik in sy potensiaal as 'n metgesel in die klaskamer. Nie net hou 'n tablet alles wat jy benodig byderhand nie, maar dit laat jou ook toe om hierdie hulpbronne op bruikbare wyses te manipuleer. Byvoorbeeld, jy kan boekmerke, veelkleurige onderstreping en notas by jou voorgeskrewe boeke en klasnotas voeg terwyl die dosent hulle bespreek. Jy kan ook baie doeltreffend ryk notas van jou eie skep.
Jy sal tik en teken op die skerm kan kombineer om byvoorbeeld sleutelpunte in klaskamer besprekings of diagramme en tabelle wat deur die dosent geteken word, vas te lê. Jy sal al hierdie notas netjies kan organiseer in vaklêers vir toekomstige verwysing.
Die beste wenner-eienskap van 'n tablet in die klas is egter die feit dat dit jou toelaat om op te neem wat in die klas gesê word, wat beteken dat jy na die opnames kan luister terwyl jy vir 'n eksamen voorberei. Hoewel dit nie prakties is om elke sekonde van elke klas op te neem nie (want – en laat ons nou eerlik wees – jy sal nooit weer na alles luister nie), is hierdie eienskap baie nuttig om belangrike dele van 'n dosent se verduideliking of van 'n bespreking in die klas op te neem.
Laastens, 'n tablet verskaf ook vinnige toegang tot nuttige verwysingsmateriaal. Moet jy vinnig die definisie van 'n woord naslaan of 'n berekening doen? 'n Tablet laat jou toe om albei teen die spoed van weerlig te doen, wat beteken dat jy nie jou gedagtegang in die klas sal verloor nie.
3. Tablette is nie net in die klaskamer so wonderlik nie. Enige student wat al deur hope en hope notas op papier moes swoeg om spesifieke inhoud voor 'n eksamen te hersien, sal weet hoe frustrerend, vervelig en 'n gemors van tyd dit kan wees.
Maar as al jou notas – en die skyfievertonings en uitdeelstukke wat deur die dosent verskaf is – netjies in 'n enkele toestel bymekaar is, waar dit met 'n paar tikke van die vinger toeganklik is, sal dit die gesukkel van papiergebaseerde eksamenvoorbereiding uitskakel en jou meer tyd gee om werklik te studeer.
4. Een voordeel van tabletgebaseerde leer wat gereeld misgekyk word, is die feit dat e-boek weergawes van voorgeskrewe en handboeke gewoonlik goedkoper is as hulle gedrukte weergawes.
Hoewel baie boeke nog nie in digitale formaat beskikbaar is nie, kan die besparing op dié wat wel is, vinnig 'n noemenswaardige bedrag uitmaak.En die gebruik van 'n e-boek bied natuurlik al die voordele van digitale leer, insluitend tydbesparings soos dat jy onmiddellik woorde en frases kan naslaan, na spesifieke bladsye en hoofstukke kan spring, veelkleurige onderstreping kan byvoeg en digitale notas kan maak.
Volgende keer : die keuses wanneer jy 'n tablet koop
Posted in Navorsing, Studente, Opleiding | 1 Comment »
Tablet vir jou?
Vrydag, September 28th, 2012
As jy altyd aan die gang is, maar nogsteeds `n manier wil hê waarmee jy op hoogte wil bly van wat aangaan in die wêreld en met jou vriende en familie, kan jy dit dalk oorweeg om vir jou `n tablet aan te skaf. Hierdie toestel is maklik om te gebruik en lig genoeg om saam met jou te sleep – of jy nou reis na Arniston of Abu Dhabi!
`n Tablet het normaalweg `n raakskerm koppelvlak wat dit maklik maak om te gebruik en meer toeganklik vanweë die eenvoud. Die toestel het nie `n sleutelbord nie en is derhalwe ligter en dunner as `n gewone skootrekenaar.
Waarvoor kan ek dit gebruik?
Dis jou keuse waarvoor jy jou tablet wil gebruik, maar die toestel is hoofsaaklik meer gemik op vermaaklikheid, soos internet, e-pos, speletjies, sosiale media, videos, e-boeke en fotos.
Jy kan dit egter gebruik vir basiese werksdoeleindes – veral as dit kom by kommunikasie. Met hierdie mobiele toestel het jy, waar jy ookal gaan, toegang tot jou e-pos, kan jy dokumente oplaai, toepassings aflaai, dokumente skep en verander, powerpoint aanbiedings opstel en sigblaaie aanpas.
Onthou dat `n tablet nie bedoel is om rekenaars of skootrekenaars te vervang nie. Tablette het stadiger verwerkers, minder geheue en kleiner stoorspasie. As jy dus gereeld programme, soos grafiese of video-redigeringsprogramme, gebruik wat `n sterk verwerker nodig het, hou maar by jou skootrekenaar.
Die mark vir tablette brei amper daagliks uit met nuwe produkte en nuwe weergawes. Elkeen bied iets anders en nuut, maar voordat jy `n keuse maak, besluit eers wat jou IT-behoeftes is. As jy `n vergelyking soek tussen die verskillende opsies, lees gerus hier meer.